Balun (filem)

Balun merupakan sebuah filem aksi Malaysia 2017 arahan sulung Bob Singah, lakonan Beto Kusyairy, Eizlan Yusof, Izara Aishah dan Reen Rahim. Filem ini ditayangkan pada 17 Ogos 2017.

Plot
Mengisahkan tentang seorang pemuda, Hassan (Beto Kusyairy) yang membuat keputusan untuk pulang dan menetap di kampung asalnya di Kampung Putra, Kamunting kerana ada beberapa persoalan dan perkara yang harus diselesaikan, di mana salah satu perkaranya adalah perihal tanah milik arwah ayahnya, Mustafa yang dicagarkan pada Orang Kaya Seman sebelum itu.

Setibanya Hassan di pekan Kamunting, Hassan terlibat dengan dua insiden iaitu yang pertama dengan kumpulan gangster yang dikejar polis dan keduanya diekori oleh kumpulan penyamun kampung yang berjaya ditumpaskan oleh Hassan semasa mereka dalam cubaan merompak kedai serbaneka di sebuah stesen pam minyak.

Dalam adegan kejar mengejar itu, membawa Hassan ke kampung halamannya yang telah ditinggalkan hampir 17 tahun sehingga memaksa Hassan memandu masuk ke kawasan rumah Tok Penghulu dan hampir terlanggar Nur Ain (Izara Aishah) yang sedang duduk di bangku bersama Munirah.

Bertindak atas kejadian itu, sekumpulan pesilat kampung yang diketuai oleh Uwais (Saiful Zelwany) yang sedang berlatih di halaman rumah Tok Penghulu meluru menyerang Hassan, tetapi dihalang oleh Tok Penghulu (Namron). Melihat akan wajah Tok Penghulu membuatkan Hassan begitu pasti bahawa dia telah sampai ke kampungnya, namun Nur Ain masih tidak berpuashati terhadap Hassan walaupun permohonan maaf telah dibuat kerana Hassan hampir melanggarnya.

Kepulangan Hassan ke kampung tidak disenangi oleh Orang Kaya Tuan Seman yang sememangnya berniat membunuh Hassan dan ayahnya 17 tahun lalu dengan niat mengambil kesempatan menukar nama pemilik tanah yang dimiliki oleh ayah Hassan ketika menyandarkan tanahnya seluas 13 ekar untuk membuat pinjaman wang tunai dari Orang Kaya Seman. Tanah seluas 13 ekar itu diingini oleh Orang Kaya Seman kerana telah diketahui olehnya mempunyai Emas. Shaid Blond (Datuk Eizlan Yusof) yang merupakan ketua kumpulan gangster yang bertanggungjawab sepenuhnya ke atas kematian ayah Hassan.

Pelakon
 Beto Kusyairy sebagai Hassan
 Izara Aishah sebagai Nur Ain
 Eizlan Yusof sebagai Shaid Blond
 Reen Rahim sebagai Mona
 Namron sebagai Tok Penghulu
 Aziz Singah sebagai Orang Kaya Seman
Yank Kassim sebagai Dragon
Wan Raja sebagai Utara
Henzy Andalas
Saiful Zelwany sebagai Uwais

Penerbitan dan keluaran
Balun merupakan filem sulung arahan Bob Singah, anak kepada pelakon veteran, Allahyarham Aziz Singah. Penggambaran kebanyakannya dijalankan pada 2012 di Taiping, Perak.

Balun pada asalnya dijadual untuk tayangan pada 10 April 2014, namun ditunda ke satu tarikh baru yang akan diumumkan berikutan kematian penerbit asalnya, Mohd Zulkifli Mustapha, diikuti oleh Aziz, dua tahun kemudian. Bob mengumumkan yang filem ini dikeluarkan pada 17 Ogos 2017, selepas lima tahun terperap.

Rujukan

Pautan luar
 

Filem 2017
Filem Malaysia tahun 2017
Filem aksi Malaysia